Беатыфікацыя манахіні Цэліны Бажэнцкай, заснавальніцы Кангрэгацыі Сёстраў Уваскрасеньня Гасподняга, адбылася 27 кастрычніка 2007 г. у рымскай базыліцы сьв. Яна на Латэране. Цэліна Бажэнцкая (дзявочае прозьвішча — Хлудзінская) нарадзілася 29 кастрычніка 1833 г. у маёнтку Антовіл каля Воршы. У 1853 г. выйшла замуж за Язэпа Бажэнцкага і пасялілася ў маёнтку Абрамбшчызна каля Горадні. Нарадзіла чацьвёра дзяцей, двое з якіх памерлі ў дзіцячым узросьце. У сям’і Бажэнцкіх панаваў глыбокі хрысьціянскі і патрыятычны дух, а ў маёнтку Абрамбшчызна атрымлівалі дапамогу паўстанцы Кастуся Каліноўскага, асабліва параненыя. За гэта Цэліна з маленькай дачкой Ядзьвігай на руках была арыштаваная і ўвязьненая царскай паліцыяй.